Egyptens tidligere præsident Mohamed Mursi er død, efter at han kollapsede under et retsmøde. Det oplyser det statslige tv.

Mursi, der blev afsat ved et kup i 2013, besvimede og faldt om midt under retsmødet mandag, skriver nyhedsbureauet Reuters.



Mursi var allerede idømt 20 års fængsel for såvel drab på demonstranter som spionage. Mandagens retsmøde relaterede sig til en anden sag om spionage til fordel for den palæstinensiske Hamas-bevægelse.



Han var en førende figur inden for det islamistiske Muslimske Broderskab.

Militæret under ledelse af nuværende præsident Abdel Fatah al-Sisi afsatte Mursi, efter at der havde været masseprotester mod hans styre.

Mursi var i 2012 blevet valgt til præsident ved et demokratisk valg, der blev holdt, efter at store demonstrationer i 2011 havde tvunget landets mangeårige leder Hosni Mubarak fra posten. Det var det første demokratiske valg i Egyptens moderne historie.



Den store anstødssten var den forfatning, som Mursi og hans islamistiske flertal i parlamentet fik vedtaget. Den var baseret på religiøs lov til stor fortørnelse for sekulære egyptere og hæren.

Under masseprotester i juni og starten af juli 2013 stillede hæren ham over for et ultimatum og krævede, at han afgav en del af sine magtbeføjelser. Men Mursi helmede ikke.

3. juli stormede hæren en islamistisk teltlejr i Kairo, hvor Mursis støtter havde forskanset sig.

Mursi selv blev anholdt, og rundt om i landet startede en jagt på lederne i Det Muslimske Broderskab.

En lang række anklager har været rettet mod Mursi for samfundsomstyrtelse, og dødsstraf har gentagne gange væren nævnt som en strafmulighed.

/ritzau/